CELEX: E2020J0010
Language: mt
Date: 2021-06-18 00:00:00
Title: Sentenza tal-Qorti tat-18 ta’ Ġunju 2021 fil-Kawża E-10/20 ADCADA Immobilien AG PCC in Konkurs vs l-Awtorità tas-Suq Finanzjarju (Finanzmarktaufsicht) (Ir-Regolament (UE) 2017/1129 — Protezzjoni tal-investituri — Kunċett ta’ “offerta ta’ titoli lill-pubbliku” — Żvelar ta’ informazzjoni — Obbligu ta’ pubblikazzjoni ta’ prospett —Eżenzjonijiet) 2021/C 417/04

14.10.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 417/23
            
         
      SENTENZA TAL-QORTI
      tat-18 ta’ Ġunju 2021
      fil-Kawża E-10/20
      ADCADA Immobilien AG PCC in Konkurs vs l-Awtorità tas-Suq Finanzjarju (Finanzmarktaufsicht)
      
         
            (Ir-Regolament (UE) 2017/1129 — Protezzjoni tal-investituri — Kunċett ta’ “offerta ta’ titoli lill-pubbliku” — Żvelar ta’ informazzjoni — Obbligu ta’ pubblikazzjoni ta’ prospett —Eżenzjonijiet)
         
      
      (2021/C 417/04)
      Fil-kawża E-10/20, ADCADA Immobilien AG PCC in Konkurs vs l-Awtorità tas-Suq Finanzjarju (Finanzmarktaufsicht) — TALBA lill-Qorti skont l-Artikolu 34 tal-Ftehim bejn l-Istati tal-EFTA dwar it-Twaqqif ta’ Awtorità ta’ Sorveljanza u ta’ Qorti tal-Ġustizzja mill-Bord tal-Appell tal-Awtorità tas-Suq Finanzjarju (Beschwerdekommission der Finanzmarktaufsicht) rigward l-interpretazzjoni tar-Regolament (UE) 2017/1129 tal-Parlament Ewropew u tal-Kunsill tal-14 ta’ Ġunju 2017 dwar il-prospett li għandu jiġi ppubblikat meta titoli jiġu offruti lill-pubbliku jew jiġu ammessi għall-kummerċ f’suq regolat, u li jħassar id-Direttiva 2003/71, b’mod partikolari l-punt (b) tal-Artikolu 1(4) u l-punt (d) tal-Artikolu 2 tiegħu, il-Qorti, magħmula minn Páll Hreinsson, President (Imħallef Relatur), Per Christiansen and Bernd Hammermann, Imħallfin, tat ġudizzju fit-18 ta’ Ġunju 2021, li l-parti operazzjonali tiegħu kienu kif ġej:
      
                  1.
               
               
                  Id-deċiżjoni jekk tkunx ġiet ippreżentata informazzjoni suffiċjenti dwar it-termini tal-offerta u t-titoli li għandhom jiġu offruti, sabiex investitur ikun jista’ jiddeċiedi jixtrix u jissottoskrivix għal dawk it-titoli skont il-punt (d) tal-Artikolu 2 tar-Regolament (UE) 2017/1129 tal-Parlament Ewropew u tal-Kunsill tal-14 ta’ Ġunju 2017 dwar il-prospett li għandu jiġi ppubblikat meta titoli jiġu offruti lill-pubbliku jew jiġu ammessi għall-kummerċ f’suq regolat, għandu jiġi vvalutat fuq bażi ta’ każ b’każ.
                  F’ċirkustanzi bħal dawk fil-kawża prinċipali, soġġett għal verifika mill-korp tar-rinviju, hemm “offerta ta’ titoli lill-pubbliku” fis-sens tal-punt (d) tal-Artikolu 2 tar-Regolament (UE) 2017/1129.
               
            
                  2.
               
               
                  Jista’ jkun rilevanti għal valutazzjoni ta’ jekk ikunx hemm “offerta ta’ titoli lill-pubbliku” fis-sens tal-punt (d) tal-Artikolu 2 tar-Regolament (UE) 2017/1129 li komunikazzjoni tinkludi ċerti indikazzjonijiet viżibbli b’mod ċar li jiddikjaraw li tista’ tinkiseb aktar informazzjoni x’imkien ieħor, u t-termini sħaħ tal-bonds ma jkunux aċċessibbli online jew inkella ma jkunux ġeneralment disponibbli. Madankollu, jekk komunikazzjoni tkun diġà tippreżenta biżżejjed informazzjoni għall-finijiet tal-punt (d) tal-Artikolu 2, l-inklużjoni ta’ tali dikjarazzjonijiet jew il-fatt li t-termini sħaħ tal-bonds li ma jkunux aċċessibbli online jew inkella ġeneralment disponibbli b’xi mod ieħor mhux se jkunu kapaċi jbiddlu l-kwalifika tagħha bħala “offerta ta’ titoli lill-pubbliku”.
               
            
                  3.
               
               
                  Huwa, fil-prinċipju, sinifikanti għall-finijiet tal-punt (b) tal-Artikolu 1(4) tar-Regolament (UE) 2017/1129 li offerta ta’ titoli tiġi kkomunikata lil xerrejja prospettivi biss fuq talba, filwaqt li fl-istess ħin jiġi żgurat li l-komunikazzjoni ssir biss għal massimu ta’ 149 persuna fiżika jew ġuridika għal kull Stat taż-ŻEE, li ma jkunux investituri kwalifikati. Madankollu, sabiex wieħed joqgħod fuq l-eżenzjoni fil-punt (b) tal-Artikolu 1(4), l-offerta ta’ titoli trid fil-fatt tkun indirizzata lil inqas minn 150 persuna fiżika jew ġuridika għal kull Stat taż-ŻEE, minbarra investituri kwalifikati. Il-limitu stabbilit f’din id-dispożizzjoni ma jistax jiġi evitat permezz tad-disseminazzjoni tal-offerta fi Stat taż-ŻEE permezz ta’ diversi mezzi.